Vrou sterf ná “sonlig-dieet”Die Switserse koerant Tages-Anzeiger berig dat ŉ vrou van hongersnood gesterf het nadat sy glo op ŉ geestelike dieet gegaan het wat bepaal dat sy moet ophou eet en drink en slegs van sonlig moet leef. Die koerant het Woensdag berig dat die anonieme vrou in haar vyftigs in 2010 besluit het om aan ŉ radikale vas deel te neem nadat sy ŉ Oostenrykse dokumentêr gesien het waarin ŉ Indiese guru beweer hy leef al 70 jaar lank só. Luidens die berig was daar al talle soortgelyke sake van self-hongersnood in Duitsland, Brittanje en Australië. Die aanklaer se kantoor in die Switserse staat Aargau het Woensdag bevestig dat die vrou in Januarie 2011 in Wolfhalden in die ooste van Switserland gesterf het. Woordvoerder Jennifer Rissi sê die aanklaers het nie ŉ kriminele ondersoek gelas na die vrou se afsterwe nie.